Document ID: /roh_data/filtered/fineweb-2-filterrobots_roh.jsonl.gz/10784

Il Tessin tutga tar ils chantuns cun ils pli blers cass confermads. Vinavant n'èn en nagin auter chantun mortas uschè bleras persunas pervia dal coronavirus. Tenor il medi chantunal dal Tessin Giorgio Merlani sajan ils ospitals en il chantun plaunet al cunfin, surtut sin las staziuns intensivas.
Nus vulain che la glieud da la Svizra tudestga enconuscha nossas vals e nos rusticos enstagl da nossas staziuns intensivas e d'urgenza.
Perquai appellescha il medi chantunal da desister quest onn da las vacanzas da Pasca en il Tessin. Sch'ins stat a chasa è il ristg d'ina infecziun pli pitschen. Il Tessin saja per il mument betg in lieu da vacanzas. Restaurants, butias ed attracziuns sajan per gronda part insumma serrads.
Cun l'auto enfin Uri per cumprar en
Las Tessinaisas ed ils Tessinais sa tegnan per gronda part vi da las mesiras. Quai constatescha era Bettina Secchi, schurnalista da la gasetta «Tessiner Zeitung». Quai malgrà ch'ils ultims dis, er pervia da la bell'aura, hajan carmalà giuadora dapli glieud. I paria che la glieud perdia in pau la pazienza.
Ina regla che vala en il Tessin: Persunas sur 65 onns na dastgan betg ir a cumprar en. Els duessan contactar ils vischins u la vischnanca per far cumissiuns.
Uss: Perquai che betg tuts vulan acceptar quai, han tscherts cumenzà ad ir en il chantun Uri a cumprar en.
Ils appells da star a chasa èn tenor Bettina Secchi commensurads, surtut perquai ch'ils ospitals han il mument fitg bler da far. Ella haja fatg differentas intervistas cun persunas or da quest sectur e vesì quant bler che quels ston lavurar. Al sistem medicinal na duessan ins betg chargiar si anc dapli lavur.
Controllas al tunnel dal Gottard
La polizia chantunala dad Uri e Tessin han annunzià da far dapli controllas tar il tunnel dal Gottard. Concret vulan els controllar e discurrer cun tut quels che vulan, malgrà ils appells, ir en vacanzas. In scumond da viagiar na datti dentant betg. Els stoppian sperar sin il saun giudizi da la glieud.